## La Conselleria d’Indústria constituïx la mesa de seguiment de l’impacte en la indústria valenciana de la possible pujada d’aranzels dels Estats Units

*** Indústria prepara un calendari de reunions en el Parlament Europeu per a tractar l’efecte de la política aranzelària estatunidenca en la indústria valenciana
* Els representants sectorials han mostrat la seua preocupació i han agraït la ràpida resposta del Consell**

La Conselleria d’Innovació, Indústria, Comerç i Turisme ha constituït la mesa de seguiment per a valorar l’impacte en la indústria valenciana del possible increment i incorporació d’aranzels dels Estats Units a Europa i a altres països socis comercials.

La mesa de treball ha estat presidida pel secretari autonòmic d’Indústria, Comerç i Consum, Felipe Carrasco, que ha explicat que la política aranzelària del govern de Trump ha reavivat la preocupació de la indústria valenciana i dels seus sectors més exportadors, “amb els quals volem obrir una via de comunicació per a estudiar l’impacte exacte d’estes polítiques”.

En la reunió han participat representants dels sectors de calçat, components de calçat, taulell, frites i esmalts, automoció, calçat, fusta i moble i metall a través de les seues associacions sectorials, que han traslladat la seua preocupació per la possible constricció de mercats importants com són Mèxic i, per descomptat, els Estats Units i per la possible afectació d’esta política en el consum i en la indústria valenciana.

En este sentit, Felipe Carrasco ha anunciat el “desenrotllament d’un estudi d’impacte real en tots els sectors industrials de la Comunitat”. A més, una vegada conclòs l’estudi, “obrirem un canal de comunicació amb el Ministeri d’Indústria i estem ja confeccionant una agenda amb el Parlament Europeu i amb la Comissió Europea per a desplaçar-nos amb una delegació presidida per la consellera Marián Cano i els sectors més afectats a Brussel·les el mes de març”, ha explicat.

Entre els sectors més afectats per la possible pujada d’aranzels se situarien branques d’activitat com el calçat, el moble, l’automoció i el sector tauleller, que troben als Estats Units un dels seus mercats més rellevants.

Els representants sectorials presents en la reunió han agraït la ràpida resposta de la Conselleria d’Innovació, indústria, Comerç i Turisme amb la creació d’esta mesa de treball en la qual poder traslladar la problemàtica de cada un dels sectors i possibles mesures.

**Mercat estratègic**

Els Estats Units és una destinació fonamental per als productes valencians. És el primer mercat no europeu i la quarta destinació mundial més important, amb un 8 % del total exportat. Al mateix temps, és el 5t proveïdor més important de la Comunitat Valenciana.

Al seu torn, la Comunitat és la tercera regió espanyola més exportadora al mercat estatunidenc, amb un 16 % del valor total exportat per Espanya i amb un 14 % de les empreses espanyoles exportadores als Estats Units localitzades en el seu territori.

Fecha: 14/02/2025